**NÁRODNÁ RADA SLOVENSKEJ REPUBLIKY**

**IV. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: 1801/2009

**1257a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov a o zmene a doplnení niektorých zákonov (tlač 1257) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady ako gestorský výbor k vládnemu návrhu zákona, ktorým sa mení a dopĺňa **zákon č. 40/1964 Zb. Občiansky zákonník** v znení neskorších predpisov a o zmene a doplnení niektorých zákonov (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č.  350/1996 Z. z. o  rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky.

I.

Národná rada Slovenskej republiky uznesením z 22. októbra 2009 č. 1676 pridelila vládny návrh zákona,ktorým sa mení a dopĺňa **zákon č. 40/1964 Zb. Občiansky zákonník** v znení neskorších predpisov a o zmene a doplnení niektorých zákonov (tlač 1257) na  prerokovanie týmto výborom:

**Ústavnoprávnemu výboru** Národnej rady Slovenskej republiky a

**Výboru** Národnej rady Slovenskej republiky **pre hospodársku politiku.**

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, **neoznámili v určenej lehote** gestorskému výboru **žiadne stanovisko** k predmetnému vládnemu návrhu zákona (§ 75 ods. 2 zákona Národnej rady Slovenskej republiky č.  350/1996 Z. z. o rokovacom poriadku Národnej rady Slovenskej republiky v znení neskorších predpisov).

III.

Vládny návrh zákona,ktorým sa mení a dopĺňa **zákon č. 40/1964 Zb. Občiansky zákonník** v znení neskorších predpisov a o zmene a doplnení niektorých zákonov (tlač 1257) odporúčali Národnej rade Slovenskej republiky **schváliť:**

**- Ústavnoprávny výbor** Národnej rady Slovenskej uznesením č. 768 z 19. novembra 2009,

**- Výbor** Národnej rady Slovenskej republiky **pre hospodársku politiku** uznesením č. 611 z  19. novembra 2009.

IV.

**Z uznesení** výborovNárodnej rady Slovenskej republiky pod bodom III tejto správy vyplývajú tieto **pozmeňujúce a doplňujúce návrhy:**

**K čl. I**

1. V článku II sa za druhý bod vkladajú nové 3. a 4. bod, ktoré znejú:

„3. § 243d sa dopĺňa odsekom 3, ktorý znie:

(3) Právoplatné rozhodnutia dovolacieho súdu môžu byť označované popri číselnom označení právnej veci aj priezviskom účastníka, ktorý je fyzickou osobou, názvom alebo obchodným menom účastníka,  ktorý je právnickou osobou.“.

„4. § 246c sa dopĺňa odsekom 3, ktorý znie:

„(3) Právoplatné rozhodnutia Najvyššieho súdu Slovenskej republiky môžu byť označované popri číselnom označení právnej veci aj priezviskom účastníka, ktorý je fyzickou osobou, názvom alebo obchodným menom účastníka,  ktorý je právnickou osobou.“.

Nasledujúce body sa prečíslujú.

V navrhovanom ustanovení sa rieši existujúca potreba označovania súdnych rozhodnutí Najvyššieho súdu SR priezviskom - názvom žalobcu. Ide o preberanie metodiky Súdneho dvora Európskych spoločenstiev (napr. uznesenie Súdneho dvora /siedma komora/ z 21.05.2008 vo veci C – 456/07, Karol Mihal proti Daňovému úradu Košice 5). Výhody navrhovanej úpravy:

- odkazovalo by sa na rozsudky Najvyššieho súdu SR (vyslovený právny názor), prípadne na vlastné predchádzajúce rozhodnutia, ak ide o riešenie právneho problému, ktorý sa už v rozhodovacej činnosti vyskytol,

-odkaz iba na spisovú značku a dátum rozsudku, prípadne na číslo judikátu Najvyššieho súdu SR je v značnej miere abstraktný a ťažšie zapamätateľný,

-riešené prípady si možno dlhodobo pamätať podľa názvu   
(priezviska) účastníka konania,

- pri opakujúcich sa sporných právnych otázkach, ktoré už boli vyriešené v inom prípade, je efektívnejšie odkázať na publikované rozhodnutie namiesto toho, aby sa riešilo od začiatku ako nové,

-návrh zlepšuje posilňovanie právneho vedomia obyvateľstva na základe konkrétnych prípadov.

**Ústavnoprávny výbor NR SR**

**Gestorský výbor odporúča schváliť.**

2. V čl. II 3. bode v prílohe v druhom bode sa za slová v zátvorke „Mimoriadne vydanie Ú. v. EÚ, kap. 15/zv. 2“ vkladá bodkočiarka a slová „Ú. v. ES L 95, 21. 4. 1993.“.

Ide o spresnenie citácie v súlade so zaužívanou legislatívnou praxou.

**Ústavnoprávny výbor NR SR**

**Výbor NR SR pre hospodársku politiku**

**Gestorský výbor odporúča schváliť.**

3. V čl. III 1. bode § 4 ods. 10 sa slovo „predávajúceho“ nahrádza slovom „podnikateľa“.

Nahrádza sa nepresný pojem v súlade s terminológiou §  58 ods. 1 písm. d) zákona č. 455/1991 Zb. o živnostenskom podnikaní (živnostenský zákon) v znení neskorších predpisov.

**Ústavnoprávny výbor NR SR**

**Výbor NR SR pre hospodársku politiku**

**Gestorský výbor odporúča schváliť.**

4. V čl. III 6. bode prílohe 2 v siedmom bode sa slová v zátvorke „Úradný vestník Európskych spoločenstiev L 095, 21/4/1993, str. 29-34“ nahrádzajú slovami „Mimoriadne vydanie Ú. v. EÚ, kap. 15/zv. 2; Ú. v. ES L 95, 21. 4. 1993.“.

Ide o spresnenie citácie v súlade so zaužívanou legislatívnou praxou.

**Ústavnoprávny výbor NR SR**

**Výbor NR SR pre hospodársku politiku**

**Gestorský výbor odporúča schváliť.**

Gestorský výbor **odporúča hlasovať** o pozmeňujúcich a doplňujúcich návrhoch nasledovne:

a) **spoločne o bodoch 1, 2 a 4** s návrhom **schváliť,**

b) **osobitne o bode 3** s návrhom **schváliť.**

V.

**Gestorský výbor** na základe stanovísk výborov k vládnemu návrhu zákona,ktorým sa mení a dopĺňa **zákon č. 40/1964 Zb. Občiansky zákonník** v znení neskorších predpisov a o zmene a doplnení niektorých zákonov (tlač 1257) vyjadrených v ich uzneseniach uvedených pod bodom **III** tejto správy a stanovísk poslancov gestorského výboru vyjadrených v rozprave k tomuto návrhu zákona, podľa § 79 ods. 4 písm.  f) a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **odporúča Národnej rade Slovenskej republiky** vládny návrh zákona, ktorým sa mení a dopĺňa **zákon č. 40/1964 Zb. Občiansky zákonník** v znení neskorších predpisov a o zmene a doplnení niektorých zákonov(tlač 1257) **schváliť** v znení schválených pozmeňujúcich návrhov uvedených v tejto spoločnej správe.

**Spoločná správa** výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa **zákon č. 40/1964 Zb. Občiansky zákonník** v znení neskorších predpisov a o zmene a doplnení niektorých zákonovv druhom čítaní (tlač 1257a)  **bola schválená uznesením Ústavnoprávneho výboru Národnej rady Slovenskej republiky zo 30. novembra 2009 č. 777.** Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Mojmír Mamojka

predseda Ústavnoprávneho výboru

Národnej rady Slovenskej republiky

Bratislava 30. novembra 2009